फेंट्ये की छपाई मुख्य रुप से पांच चरणों में होती है। पहले चरण में कामगार बाजार से खरिदे गये सफेद रंग के सूती वस्त्र (लट्ठे) को बिना साबुन एवं बिना डिटर्जेन्ट का प्रयोग करते हुए दो तीन बार साफ पानी से धोते है जिससे उसका कलफ दूर हो जाता है। दूसरे चरण में इस धुले हुए कपड़े पर लकड़ी के ब्लोक का प्रयोग करते हुए नेफतोल से फेंट्ये की छपाई की जाती है। तीसरे चरण में नेफतोल प्रिंट के इस कपड़े को ख़ास प्रकार के साल्ट के पानी में लगभग पांच मिनिट रखते हैं जिससे जहां नेफ्थोल से छपाई की गई वो लाल मेरुन रंग में निखर आती है। इस प्रक्रिया को ये कामगार ठंडी विधि के नाम से जानते हैं। इसमें चौथा चरण आकोला छपाई का महत्वपूर्ण चरण हैं जिसमें लाल मेरुन उभरे हुए ब्लोक को एक मिश्रण द्वारा दबा दिया जाता है। पांचवे चरण में आठ से दस बार इंडिगो से छपाई की जाती है जिससे कपड़े पर जहां दाब होता है वहां इंडिगो प्रिंट नहीं होता है। अंत में गरम पानी में धोकर दाब हटाया जाता है।